BANPU ขยับบวก ก่อนศาลฎีกาชี้ชะตาคดีหงสาพรุ่งนี้
BANPU ขยับบวก ก่อนศาลฎีกาชี้ชะตาคดีหงสาพรุ่งนี้ ล่าสุด ณ เวลา 12.04 น. อยู่ที่ 22.90 บาท บวก 0.20 บาท หรือ 0.88% สูงสุดที่ 23.30 บาท ต่ำสุดที่ 22.90 บาท ด้วยมูลค่าซื้อขาย 739.45 ล้านบาท ฟาก โบรกฯ คาดหากแพ้คดีจะกระทบราคาเหมาะสมราว 4 บาท
5 มี.ค. 2561

ผู้สื่อข่าวรายงาน ราคาหุ้น บริษัท บ้านปู จำกัด (มหาชน) หรือ BANPU ล่าสุด ณ เวลา 12.04 น. อยู่ที่ 22.90 บาท บวก 0.20 บาท หรือ 0.88% สูงสุดที่ 23.30 บาท ต่ำสุดที่ 22.90 บาท ด้วยมูลค่าซื้อขาย 739.45 ล้านบาท

โดยในวันพรุ่งนี้ศาลฎีกานัดฟังคำพิพากษาในคดีแพ่งที่นายศิวะ งานทวี กับพวกฯ เป็นโจทก์ฟ้อง BANPU และบริษัท บ้านปู เพาเวอร์ จำกัด (มหาชน) หรือ BPP กับพวกฯ ในข้อหาหลอกลวงเข้าร่วมทำสัญญาร่วมทุนเพื่อประสงค์จะได้ข้อมูลสัมปทานเหมืองถ่านหิน
รวมทั้งรายงานการศึกษาความเป็นไปได้ของโครงการโรงไฟฟ้าถ่านหินลิกไนต์ที่เมืองหงสา สปป.และใช้สิทธิไม่สุจริตในการรายงานเท็จทำให้รัฐบาลลาวยกเลิกสัมปทานของนายศิวะกับพวกฯ เพื่อที่บริษัทจะได้เข้าทำสัญญากับรัฐบาลลาวเอง
ด้าน บล.ยูโอบี เคย์เฮียน (ประเทศไทย) ระบุในบทวิเคราะห์ฯ แนะนำหุ้น BANPU เนื่องจากราคาถูกกดดันจากการอ่านคำพิพากษาในวันที่ 6 มี.ค.เวลา 9.00 น.ขณะที่มีมุมมองว่า BANPU จะไม่ได้รับผลกระทบมากนักในกรณีที่แพ้คดี โดยผลกระทบแย่สุดจะกระทบราคาเหมาะสมราว 4 บาท ขณะที่ราคาหุ้นอาจปรับขึ้นอย่างรวดเร็วหากชนะคดี จาก Valuation ปัจจุบันที่ซื้อขายเพียง 11x PER